"F'dinja mimlija lussu, materjaliżmu u narċisiżmu, il-wasla ta' Ġesù Bambin issejħilna biex ngħixu ħajja sempliċi, bilanċjata u nkunu kapaċi ngawdu dawk li hu essenzjali", spjega l-Papa Franġisku, waqt l-omelija tal-quddiesa ta' nofsillejl fil-Bażilika ta' San Pietru. Bi kliem sempliċi iżda profondi fil-ħsieb, il-Papa ried jgħaddi l-messaġġ biex l-Insara ma jaqgħux fix-xibka tal-materjaliżmu. Lill-aktar minn biljun Nisrani madwar id-dinja, il-Papa Franġisku talabhom biex jgħixu fis-sempliċità bħal ma għamel Kristu, li "twieled fil-faqar, għaliex għalih u għal familtu ma kienx hemm post ġo lukanda. Iżda rnexxielu jsib kenn fi stalla, qalb it-tiben u l-annimali ... u f'dan kollu xorta jirnexxielha toħroġ il-glorja tal-Mulej", qal il-Papa lill-10,000 persuna li kienu miġbura fil-Bażilika. "F'kultura tal-indifferenza, li ħafna drabi tkun iebsa, l-istil tal-ħajja tagħna għandu jkun ibbażat fuq il-ħniena, il-kompassjoni u t-talb", kompla jisħaq il-Papa Franġisku. Żied jgħid li l-Milied hu dak iż-żmien tas-sena li jgħinna "niskopru min fil-verità aħna". .td_uid_3_5ee4df0515404_rand.td-a-rec-img{text-align:left}.td_uid_3_5ee4df0515404_rand.td-a-rec-img img{margin:0 auto 0 0}